དེ་ཡང་མིང་གི་ཚོགས་པ་སྤྱིར་བཏང་བ་ཞིག་ཡིན་ན་ཚོགས་པ་དེར་གྲུབ་པའི་མིང་སོ་སོ་བའི་དོན་བསྲེས་ཙམ་སྟོན་པ་ཡིན་པས་གོ་སླ།དཔེར་ན།ཀུན་དགའ་མཉམ་སྤྲོ་ཟེར་བའི་ཀུན་དགའ་དང་མཉམ་སྤྲོ་མིང་གཉིས་ཀའི་དོན་བསྲེས་ན་སྐྱེ་བོ་ཀུན་དགའ་ཞིང་སྤྲོ་བར་མཉམ་དུ་ལོངས་སུ་སྤྱོད་པ་ཉིད་ཀྱི་དོན་རེད།འོན་ཏེ་དཔེ་ཆོས་ཕལ་ཆེར་ནི་མིང་གི་ཚོགས་པ་ཐུན་མོང་མ་ཡིན་པ་ཞིག་ཡིན་པས་ཅུང་གོ་དཀའ་བ་དང་དུས་མཚུངས་དཔེ་ཆོས་དེ་གའི་ནང་དོན་ཚིག་ངོས་ལ་ཁ་དམ་ལ་དོན་དངོས་སུ་ནང་དོན་ཤིན་ཏུ་ཕུན་སུམ་ཚོགས་པ་ཡིན་ཏེ།དཔེར་ན།སྟག་འཇིགས་ཝས་འཁྱེར་ཅེས་པའི་སྟག་དང་འཇིགས་པ་ཝ་དང་འཁྱེར་བ་མིང་འདི་བཞི་བོའི་དོན་བསྲེས་ན་སྟག་གི་འཇིགས་པ་ཝ་ཡིས་འཁྱེར་བ་ཟེར་བ་ཙམ་ཁ་ཤིན་ཏུ་དམ་རུང་དེའི་ཤུགས་སུ་བསྟན་པའི་གོ་དོན་དངོས་དེ་ནི་ཝ་མོས་སྟག་གི་འཇིགས་པ་བེད་སྤྱད་ནས་རང་དོན་སྒྲུབ་པ་ཡིན་མོད་ཚིག་གཏིང་གི་དོན་ནི་མི་ངན་པ་དག་གིས་བཙན་པོ་དབང་ཅན་རྒྱབ་ཏུ་བསྟེན་ནས་གཞན་ལ་ཐུབ་ཚོད་བྱེད་པའི་དཔེ་བསྟན་པ་ཡིན་ནོ།